**Nyitottság és együttműködés**

**Dabas Város Önkormányzata, az Egyházkarcsai Római Katolikus Egyházközösség, valamint a Petőfi Baráti Társulás sikeres pályázatot nyújtott be a határokon átnyúló Szlovákia-Magyarország Interreg pályázati kiírás keretében.**

A járványhelyzetre való tekintettel Dunaszerdahelyen a projektindító sajtótájékoztató szűk körben zajlott, amelyen Dabas városa a Sári Zarándokközpontból online összeköttetésben vett részt. A sajtótájékoztatót Kőszegi Zoltán Dabas polgármestere, Balogh Károly plébános, az Egyházkarcsai Egyházközössége képviselője, és Erdős Péter, a Petőfi Baráti Társulás elnöke tartotta.

**Kőszegi Zoltán polgármester** hangsúlyozta, hogy a projekt megvalósulása lehetőséget és együttműködést nyújt a szlovákiai magyar közösség és a magyarországi szlovák közösség számára, amely hosszú távon szolgálni fogja közösségeinket.

**Balogh Károly plébános** kiemelte, hogy a nyertes pályázat az együttműködés fontosságát és a nyitottság szép jelképét mutatja. A projekt során a templom legjelentősebb részének, a toronynak a javítására kerül sor és ezzel elindul a templom további felújítása is:

*-Mutassunk nyitottságot, nem csak a tizenkét Karcsának, hanem azoknak is, akik távolról érkeznek hozzánk. Tavasszal elbontottuk az 1970-es évek kerítését, ezáltal megnyílt a tér az emberek számára. Szeretnénk minél több emberrel megismertetni az egyházkarcsai Szent Bertalan római katolikus templomot, amely a Csallóköz egyik legszebb temploma. A legnagyobb értéke a főoltár központi műve, a 19. század negyvenes éveiből származó* ***Keresztrefeszítés*** *című festmény. A templom másik jellegzetessége egy 13. századi kőből készült keresztelőkút, mely eddig elrejtve volt az emberek szeme elől, de a közeljövőben jól látható helyre szeretnénk elhelyezni. Köszönjük Dabasnak, hogy az említett felújítások megvalósulásra kerülnek –* hangsúlyozta Balogh Károly plébános.

**Erdős Péter a Petőfi Baráti Társulás elnöke** is köszöntötte a dabasiakat. Megemlítette, hogy Dabassal a kapcsolat több évre nyúlik vissza és számos közös rendezvény megvalósulására került sor. Például az együttműködés 2017-es év megható pillanata, amikor a Magyarok Nagyasszonya szobor elkészítésénél a meghirdetett közadakozás során elsőként Dabas város nyújtott segítő kezet. A Királyfiakarcsán álló szakrális emlék értéke azóta csak gazdagodott és sokan látogatják. A projekt során a Petőfi Baráti Társulás a kultúra szervezését vállalta fel.

A sajtótájékoztatón elhangzott, hogy a projekt része volt egy nemzetiségi fesztivál megrendezése, mely a mostani vírushelyzetre való tekintettel jövőre valósul meg. A  közeljövőben pedig kétnyelvű (szlovák-magyar) publikáció jelenik meg, bemutatva Dabas, Egyházkarcsa és Királyfiakarcsa etnikai kincstárait, turisztikai és kulturális értékeit.

**A partnerek bíznak abban, hogy a projektnek köszönhetően megerősödik a két ország turisztikai együttműködése, a kulturális örökség megőrzése és aktív határokon átnyúló tapasztalatcserére ad lehetőséget.**

**Az SK HU/WETA/1901/1.1/103 számú projekt az Interreg V-A Szlovákia-Magyaroszág Együttműködési Program Kisprojekt Alapjának keretében valósul meg, az Európai Regionális Fejlesztési Alapnak köszönhetően. A projekt célja a kulturális örökség megőrzése, szlovák alkotóház és babamúzeum létrehozása a Dabas melletti Sáriban, valamint templomrekonstrukció megvalósítása Egyházkarcsa településen.**

(írta: Sz.M, megjelent: Csallóköz regionális hetilap, 2020. október 7, 40-41.szám, 3.oldal

Megjelent még:Pillanatképek,Egyházkarcsa 2020,karácsonyi kiadás,38.oldal)